**Îndemn de inimă**

*Cristi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

hai să ne întâlnim pe o foaie,

printre ofuri declinate

de puncte de suspensie,

să ne schiţăm în antiteze

ca doi venetici în sincron

rătăciţi pe marginile

ascuţite de tăceri

ale nopţii.

hai să fim doar santinele,

să tot păzim iubiri deşarte

cu irisul presărat

de sensurile divergente

ale aceleiaşi fericiri.

să fim artişti ai mărilor decepţii

ce îmbălsămează lumea întreagă

cu stihuri bandajate melancolic,

cu inimi repetând în termeni sacri

apusul vieţilor de ieri.

hai să ne stropim cu visuri,

să mă ierți de libertate,

cu zale îmbrăcate în nesaț

sunând pe buzele mele

acordul sărutului tau.

noi,

eratici fără nume

din vechile romanţe

cu scântei de tragedii,

să resimţim iubirea arzând

în contratimp pe antetul

gândurilor noastre.

hai să ne privim în teamă,

să ne fim intruși pe trupuri,

purtându-ne atingerile

în cadențe înflăcărate

de valsuri sălbatice,

căzute din razboiul de dorințe

ascuns printre tranșeele

din palme.

am să-mi fac din inimă o harpă,

să o agăț în toate cântecele lunii,

susurând a ploi de dragoste din coarde,

îngânate în pâlpâiri de raze mute

pe bolta înstelată de reverii

a tâmplelor tale.

iar tu să simţi atâtea raiuri,

neîncăpute în nicio muză,

cum îți cad pe piele a pradă

în mângâierea unei clipe,

și-ai să știi

că undeva,

într-un Univers idilic,

lumina se clădește din tine.

mi-e sufletul o ceaşcă de cafea

inundată în zaţuri de dor şi rugă:

hai să fim,

atât,

o lume

într-o cutie de speranță.